RS อวดธุรกิจ MPC รายได้โต 2 เท่าตัว หนุนงบฯ Q1 ฟันกำไรทะลุ 100 ลบ.
RS อวดธุรกิจ MPC รายได้โต 2 เท่าตัว หนุนงบฯ Q1 ฟันกำไรทะลุ 100 ลบ. พร้อมวางเป้าปีนี้รายได้โตตามนัด 5.8 พันลบ. จากธุรกิจสื่อและความงาม
15 พ.ค. 2561

นายดามพ์ นานา ประธานเจ้าหน้าที่ฝ่ายการเงิน บริษัท อาร์เอส จำกัด (มหาชน) หรือ RS เปิดเผยว่า ผลการดำเนินงานงวดไตรมาส 1/61 บริษัทฯมีรายได้ 969 ล้านบาท และกำไรสุทธิ 102 ล้านบาท คิดเป็นอัตราเติบโตสูงถึง 117% ซึ่งถือเป็นการเติบโตอย่างต่อเนื่องจากการเติบโตที่สูงมากเมื่อปีก่อน และโดดเด่นกว่าทุกรายในอุตสาหกรรม พร้อมมั่นใจปีนี้จะมีายได้ตามเป้าที่ 5.8 พันล้านบาทได้แน่นอน
โดยผลการดำเนินงานที่เติบโตในช่วงไตรมาส 1/61 เป็นผลมาจากธุรกิจใหม่กลุ่ม Multi-platform Commerce (MPC) ทำรายได้ 580 ล้านบาท เติบโตสูงถึง 191% เมื่อเทียบกับช่วงเดียวกันปีก่อน และทำกำไรสูงกว่าคู่แข่งในตลาด จากการเพิ่มจำนวนรายการสินค้าของกลุ่มสินค้า Health and Beauty ภายใต้แบรนด์ Magique, Revive และ S.O.M
ขณะเดียวกันบริษัทได้แตกไลน์สู่กลุ่มสินค้าใหม่ Home and Lifestyle ได้แก่ กลุ่มเครื่องใช้ไฟฟ้า กลุ่มเครื่องใช้ในครัวเรือน และผลิตภัณฑ์เครื่องแต่งกาย รวมถึงฐานลูกค้าเดิมมีการซื้อซ้ำเพิ่มขึ้น ขณะที่ลูกค้าใหม่ยังเติบโตทุบสถิติทุกเดือน
นอกจากนี้ นับเป็นการเติบโตจากธุรกิจกลุ่มสื่อที่ได้ช่อง 8 เป็นเรือธง มีเรตติ้งไพร์มไทม์เช้าอันดับ 2 ของประเทศ และไพรม์ไทม์เย็นติด Top5 เป็นแรงส่งให้สามารถขยับอัตราค่าโฆษณาเพิ่มขึ้นเกือบเท่าตัวในช่วงเดือนมี.ค.ที่ผ่านมา ซึ่งถือเป็นปรากฎการณ์สวนกระแสตลาดที่ธุรกิจสื่ออยู่ในช่วงโลว์ซีซั่นประจำปี อีกทั้งยังสามารถปิดยอดจองโฆษณาระยะยาวและขายพื้นที่โฆษณาได้ตามเป้าที่วางไว้
สำหรับแนวโน้มไตรมาส 2 มั่นใจว่าจะเติบโตต่อเนื่องทั้งรายได้และกำไร เพราะขณะนี้ทั้งธุรกิจกลุ่ม Multi-platform Commerce (MPC) และช่อง 8 เป็นไปตามแผน ถือเป็นการต่อยอดกันระหว่าง 2 ธุรกิจอย่างคุ้มค่าที่สุด โดยเป็นการบริหารเวลาโฆษณาทั้งจากลูกค้าภายนอกที่ซื้อสื่อและการวางโฆษณาของผลิตภัณฑ์ของบริษัทเอง ทำให้เกิดผลของการใช้สื่ออย่างเต็มประสิทธิภาพ และกำไรของทั้งกลุ่มเติบโตสูงกว่าเดิมมาก
ขณะที่ ธุรกิจดาวเด่นอย่างกลุ่ม Multi-platform Commerce (MPC) รุกเดินหน้าจับมือแล็บระดับโลกค้นคว้าวิจัยและพัฒนาสุดยอดนวัตกรรมใหม่ๆ นำมาผลิตสินค้าคุณภาพสูงและการผลิตที่ได้มาตรฐานสากล เพื่อตอบโจทย์ความต้องการอันหลากหลายของผู้บริโภค พร้อมยกขบวนคุณภาพสินค้ากลุ่มใหม่ๆ เพิ่มความหลากหลาย ตอบรับกับนวัตกรรมใหม่ๆ และเข้าถึงกลุ่มเป้าหมายมากขึ้น ได้แก่ กลุ่มเครื่องประดับ (Accessories) กลุ่มอิเล็กทรอนิกส์และแก็ดเจ็ต (Electronic &amp; Gadget)
“ตลอดระยะเวลากว่า 3 ปีที่รุกขยายเข้าไปลงทุนในธุรกิจเฮลท์ แอนด์ บิวตี้ เรามองเป็นธุรกิจหลักในอนาคตจึงมุ่งมั่นและตั้งใจทำธุรกิจแบบจริงจัง พร้อมทั้งตระหนักและคำนึงถึงความสำคัญเรื่องสินค้าคุณภาพสูงและการผลิตที่ได้มาตรฐานเสมอมา จึงร่วมกับพันธมิตรและแล็ปชั้นนำระดับโลกเพื่อคิดค้นสุดยอดนวัตกรรมผลิตภัณฑ์ความงาม จึงเชื่อมั่นและมั่นใจได้ว่าสินค้าของเรามีคุณภาพสูงมีการผลิตได้มาตรฐานตามหลักสากล และมีเครื่องหมาย อย. ถูกต้องสามารถจำหน่ายได้” นายดามพ์ กล่าว
ส่วนช่อง 8 มีกระแสตอบรับดีเกินคาดกับการเติมคอนเทนต์ใหม่เสิร์ฟอภิมหาความบันเทิงทุกมิติเอาใจคนดู ไม่ว่าจะเป็นยกทัพมหึมาซีรีส์อินเดียงบประมาณงานสร้างพันล้านยิ่งใหญ่ที่สุดของประเทศอินเดีย 2 รส 2 แนว 2 เรื่อง มานำเสนอสู่สายตาคนไทยทั้งประเทศ คือ “อภินิหารเจ้าหญิงจันตระการตา” และ “เล่ห์ร้ายพ่ายรัก” ขณะที่ “หนุมาน สงครามมหาเทพ” ยังคงเป็นซีรีส์อินเดียฟอร์มยักษ์คอนเทนต์แม่เหล็กของช่อง
รวมไปถึง “เสน่ห์นางครวญ” ละครฟอร์มใหญ่ใหม่แกะกล่องกำลังเข้มข้นทำเรตติ้งช่วงเย็นทุกวันเสาร์และอาทิตย์ เพราะได้ดารานักแสดงนอกค่ายระดับแม่เหล็กมาร่วมงานเพียบ อย่างไรก็ดีบริษัทมีแผนจะขยายเวลาละครช่วงเย็นเพิ่มอีก 5 วันรวด คือ ทุกวันจันทร์ถึงศุกร์ และเตรียมผลิตรายการมวยมันส์สุดทุกอารมณ์เอาใจคอกีฬาทั้งประเทศภายในไตรมาส 2/61